ماؤنٹ مانگنوئی ٹیسٹ: فواد، رضوان کی مزاحمت کے باوجود پاکستان کو شکست 
فواد عالم کی سینچری اور کپتان محمد رضوان کی نصف سینچری بھی پاکستان کے لیے میچ بچانے میں مدد گار ثابت نہ ہو سکی۔ کھیل کے اختتام سے چار اوور پہلے مزاحمت کا بند ٹوٹ گیا، میزبان ٹیم نے 101 رنز سے میچ جیت لیا 
ویب ڈیسک — کھیل کے پانچویں اور آخری روز پاکستان کو میچ بچانے کا چیلنج درپیش تھا جس میں پاکستان کی ٹیم کھیل کے آخری سیشن تک کوشش کرتی رہی تاہم فواد عالم کی سینچری اور کپتان محمد رضوان کی نصف سینچری بھی پاکستان کے لیے ناکافی ثابت ہوئی۔ پانچویں روز پاکستان نے تین وکٹوں کے نقصان پر 71 رنز سے کھیل کا آغاز کیا تو اظہر علی 34 رنز بنا کر آؤٹ ہو گئے۔ پانچویں وکٹ کی شراکت میں کپتان محمد رضوان نے فواد عالم کے ساتھ مل کر 165 رنز بنائے جس کے بعد پاکستان کے لیے ٹیسٹ میچ بچانے کی اُمیدیں روشن ہو گئیں۔ 240 کے مجموعی اسکور پر کپتان محمد رضوان ایل بی ڈبلیو ہو گئے جس کے بعد پاکستان کی بیٹنگ لائن ایک بار پھر لڑکھڑا گئی۔ 242 کے مجموعی اسکور پر فواد عالم بھی آؤٹ ہو گئے۔ فہیم اشرف 19، یاسر شاہ بغیر کوئی رن بنائے آوٹ ہوئے۔ جب آخری بلے باز نسیم شاہ ایک رنز بنا کر آؤٹ ہوئے تو اس وقت کھیل ختم ہونے میں چند اووز ہی باقی رہ گئے تھے۔ شاہین شاہ آفریدی آٹھ رنز پر ناٹ آؤٹ رہے۔ نیوزی لینڈ نے اپنی پہلی اننگز میں 431 رنز بنائے تھے جب کہ پاکستانی ٹیم پہلی اننگز میں 239 رنز بنا کر آؤٹ ہو گئی تھی۔ پاکستان کو پہلی اننگز میں 192 رنز کے خسارے کا سامنا تھا جس کے بعد نیوزی لینڈ نے اپنی دوسری اننگز 180 رنز پانچ کھلاڑی آؤٹ پر ڈیکلیئر کر کے پاکستان کو میچ جیتنے کے لیے 373 رنز کا مشکل ہدف دیا تھا۔ پہلی اننگز میں 129 رنز بنانے پر نیوزی لینڈ کے کپتان کین ولیمسن کو مین آف دی میچ قرار دیا گیا۔ پاکستان کو اس میچ میں شکست کے باوجود پاکستانی ٹیم کے فینز سوشل میڈیا پر فواد عالم کی کارکردگی کو سراہ رہے ہیں اور ڈومیسٹک کرکٹ میں کم و بیش دس سال سے اچھی پرفارمنس دینے کے باوجود قومی ٹیم میں زیادہ مواقع نہ دیے جانے پر سلیکشن کے ذمہ داروں کو تنقید کا نشانہ بنایا جا رہا ہے۔ دوسرا اور آخری ٹیسٹ میچ 3 جنوری سے کرائسٹ چرچ میں شروع ہو گا۔